Les esleuz es cité et diocèse d’Aucerre sur le fait ordené pour la provision et deffense du royaume, à Guiot, Pierre et Robert Poiré habitans et parroichiens de la ville et parroiche, de Chitri, et à chascun d’eulx salut. Nous vous mandons et ad ce faire commectons, de par le roy nostre sire et de par nous, que appelé avec vous ou avec l’ung de vous, le curé de ladicte ville et parroiche et deux ou trois des plus souffisans et notables personnes de ladicte ville et parroiche, vous, tantost et sanz délay, sur touz les habitans et parroichiens de ladicte ville et parroiche, faictes et mectez taille et imposicion pour deux termes de ce présent an: C’est assavoir le premier terme fenissant le darrenier jour de ce présent mois d’aoust, et l’autre terme fenissant le darrenier jour du mois de décembre prochien venant, pour et à cause dudit fait: C’est assavoir ung franc d’or ou la valeur, pour chascun seul, le fort pourtant le foible, selon la faculté et puissance d’ung chascun, pour lesdiz deux termes. Et ladicte taille faicte et imposée, icelle cuillez, levez et recevez tanstost et sans délay, sanz aucune faveur ou emport de nul, et l’argent et tout ce que receu en aurez appourtez ou envoyez à Aucerre, pardevers le receveur général ordené sur ledit fait, pour commuer et convertir là où il appartiendra, en contraignant ad ce par vous, de par le roy nostre sire, touz les rebelles ou reffusans, par la prise, vendue et explectacion de touz leurs biens et par la détenuc de leurs corps en prison fermée se mestier est. Et ce faictes si diligemment et par telle manière que par vous n’y ait deffaut: quair se deffaut y a par vous, ou avenant de vous, en serez pugni griefment. De ce faire vous donnons povoir à vous et a chascun de entendre diligemment. Donné soubz nos sceaux le XXIIIIe jour d’aoust l’an M. CCC. LXV.